נגיף אחד קטן

* דף זה נכתב בחודש אדר תש"פ בעת התפרצות נגיף הקורונה בעולם.

בכל הקב"ה עושה שליחותו ... אפילו על ידי יתוש. טיטוס הרשע נכנס לבית קדש הקדשים וחרבו שלופה בידו וגידד שתי פרכות ... וזימן לו הקב"ה יתוש אחד ונכנס לתוך חוטמו והיה אוכל והולך עד שהגיע למוחו וכו' (ויקרא רבה כב ג, פרשת אחרי מות).

ותבוא אלי הרוח ותאמר לי: בן אדם,

יען אשר גבה לבך והשִׁיאָךָ לאמר:

לי ארץ ומלואה, אני נזר הבריאה

אדון אני לתבל והיא תוכה לרגליי

אעשה בה כל אשר שאלו עיניי

כל אשר ביקשו לעשות ידיי

בניתי ערים גדולות ובצורות

שם רוחשות בריות בהמוניהם

והם צורכים וקונים

כל אשר נייצר ונשווק להם

כרתי יערות ושרפתי חורשות

למען אוכל לייצר עוד ועוד

וסללתי כבישים וייצרתי מכוניות

בשמים מטוסים לאלפים

ובים ספינות תענוגות

ולא שתי לבי לשריפות המשתוללות

לאסונות השטפונות, לאותות המזהירות

בצורת קשה כאן ושדות מוצפים שם

הקפיטל ממשיך לגלגל העולם.

והאדם מול המסך תוהה והוזה

ואומר, אך מקרה הוא מקרה

אני בשלי אמשיך זולל וסובא

כי אני הקידמה אני היוצר אני הבורא

יען כל זאת, בן אדם

יען כל זאת

הנני שולח בך איזה נגיף קטן

לא תוכל אותו לזהות

נראה אם תוכל לו, נראה אם תוכל

זו לא מציאות מדומה

זו מציאות אמיתית

לא תוכל לסלק אותו עם מקש Delete

נגיף כזה קטן שלא תוכל לאבחן

את כל קידמתך, יאייד ויאיין

זיהום מגיפה תחת זיהום הסביבה

איה גבורתך איה כוחך

ובתום הסערה ובשוך הגלים

לאחר שרבים יפלו חללים

אולי ייפקחו עיניך אולי תתפכח

אתה רק אורח בעולם, רק אורח

תוריד הילוך תצטנע קצת

אתה לא כאן לבד

תפסיק לבזבז, לצרוך ולזלול

רכוש כוח וכסף, זה לא הכל

שמור על הטבע,

היה לו רע וחבר

כי אם לא אז ברגע

יקום כנגדך נוקם ונוטר

מחלקי המים